O‘zbekistonda talaba-o‘quvchilarga 10-yanvargacha qishki ta’til e’lon qilindi

O‘zbekiston Respublikasi Prezidentining 1992-yil 22-dekabrdagi “O‘zbekiston Respublikasi talaba-o‘quvchilarining har yilgi qishki ta’tili to‘g‘risida”gi PF-517-sonli Farmoniga muvofiq joriy o‘quv yilida qishki ta’til kunlarini belgilash to‘g‘risida O‘zbekiston Respublikasi Oliy va o‘rta maxsus ta’lim vazirining 456-sonli maxsus buyrug‘i imzolandi. Bu haqda huquqshunos Xushnudbek Xudayberdiyev o‘z saytida xabar berdi.

Mazkur buyruqqa asosan, ta’lim muassasalari talaba-o‘quvchilarini 2013-yilning 28-dekabridan 2014-yilning 10-yanvariga qadar qishki ta’tilga chiqarish belgilandi.
Shuningdek, mazkur buyruqqa binoan, talaba-o‘quvchilarning viloyatlarga jo‘nab ketish kunlarini aniqlash, shu maqsadda chiptalarga buyurtmalar berish hamda ta’tilga chiqib ketish va undan qaytib kelish kunlari talaba-o‘quvchilarni ovqatlantirish ishlarini muvofiqlashtirilgan holda amalga oshirish uchun har 20 nafar talaba-o‘quvchiga 1 nafar professor-o‘qituvchini mas’ul etib biriktirish qayd etilgan.
Bundan tashqari, har yilgi an’anaga ko‘ra, ta’til munosabati bilan talaba-o‘quvchilarga yengillik yaratish maqsadida “O‘zbekiston temir yo‘llari” va “O‘zbekiston havo yo‘llari” davlat kompaniyalari bilan hamkorlikda ta’lim muassasalarida yo‘l chiptalarini imtiyozli narxlarda sotishni tashkil etish yo‘lga qo‘yilgan.